אנכי שנה-אמון

שמאל|ממוזער| 200px|תות ע'נח אתון (מאוחר יותר תות ע'נח אמון) מקבל פרחים מאנכי שן-פתן (בתמונה היא נראית חשופת שת)
**אַנְכֵי שֶׂנָה-אָמוֹן** (פירוש שמה במצרית עתיקה: "חיה למען אמון"; 1322-1348 לפנה"ס), הייתה מלכה מן השושלת ה־18 של מצרים העתיקה. היא נולדה בשם אנכי שנה-פאתן (שפירושו: חיה למען אתון) והייתה השלישית מבין שש בנותיו של פרעה אחנתון ושל אשתו נפרתיתי, ואשתו של תות ענח' אמון.

השינוי בשמה משקף את התמורות שחלו בדת המצרית העתיקה במהלך חייה. אביה, שהנהיג רפורמה דתית-מונותיאיסטית, קרא לה על שם אל השמש שאותו עבד. לאחר מותו, שבו היא ובעלה, תות ענח' אמון, לדת הפוליתאיסטית המצרית הקדומה, והחליפו את שמם בהתאם. שנות נעוריה מתועדות היטב בתבליטים ובציורים עתיקים מתקופת שלטונם של הוריה. מתקופת היותה רעייתו המלכותית הגדולה של תות ענח' אמון, לעומת זאת, אין כמעט תיעוד. באחרית ימיה, או לאחר מותה, נעשה הרס מכוון של כל היצירות שבהן הופיעה דמותה, ככל הנראה על ידי המלך האחרון בשושלת ה-18, חורמחב, שביקש להשמיד את זכר קודמיו.

## ילדותה
היא נולדה ככל הנראה בעיר תבאי, סביב השנה הרביעית לשלטון אביה, אך קרוב לוודאי שגדלה בעיר אחאתאתון (כיום תל אל־עמארנה), בירת הממלכה החדשה שיסדו הוריה. יחד עם שתי אחיותיה הבכורות – מריתאתן ומקתאתן – נמנתה עם "הנסיכות הבכירות", ונטלה חלק בטקסים ובתפקידים רשמיים רבים בממשל ובפולחן הדתי לצד הוריה.

ייתכן שנישאה לאביה, ואף ילדה לו בת – אנכי שנה פאתן תשרית – אבל השערה זו אינה סבירה, בעיקר כי לא הגיעה עדיין לבגרות מינית בזמן מותו של אביה.

## חייה הבוגרים
לאחר מות אביה, נישאה אנכי שנה-אמון לתות ענח' אמון, שהיה אחיה – או אחיה למחצה. היא הייתה בעת ההיא בת 12 או 13 והוא בן שמונה.

ככל הידוע, לא נולדו לזוג צאצאים חיים. בקברו של תות ענח' אמון, שמת בגיל 18, נמצאו שני עוברי נקבות, שעל פי בדיקות DNA היו בנותיו. אנח'י שנה-אמון, אשתו היחידה, הייתה ככל הנראה אמן. לאחר מותו, נותרה אנכי שנה-אמון לבדה וללא יורש, כשהיא כבת 22 לערך.

ייתכן שבהמשך נישאה ליורשו של תות ענח' אמון, איי, שלפי חלק מן המקורות היה סבהּ. טבעת זכוכית כחולה, שנמצאה בעמק המלכים, מכילה כרטושים של איי ושל אנכי שנה-אמון. ייתכן שאלו היו נישואין טקסיים שלא מומשו, משום שאין ממצאים המציגים אותה כרעייתו. על קירות קברו של איי מופיעה רק דמותה של טאיא, רעייתו הבכירה. קרוב לוודאי שאנכי שנה-אמון מתה במהלך תקופת שלטונו של איי, או זמן קצר אחר כך, וקברה טרם התגלה.

### מכתב למלך החתי
מכתב בקשה לשידוך, שנתגלה בחתושה, בירת החִתים הקדומה, ומתוארך לימיה של אנכי שנה-אמון, מיוחס לה על ידי רוב החוקרים. הוא נכתב כנראה אל מול הלחץ המדיני שהופעל על המלכה כדי שתינשא לאיי.

"בעלי מת ואין לי בן", כותבת המלכה המצרית למלך החתים. "מספרים שיש לך בנים רבים. אולי תיתן לי אחד מבניך לבעל? איני חפצה לקחת אחד מנתיניי לבעל... אני חוששת."

המסמך נחשב לחריג במיוחד, שכן המצרים נהגו לראות את הזרים כנחותים, ונישואין עם שליט זר לא תאמו את המסורת המדינית והדתית המקובלת.

המלך החתי, שופילוליומה, היה חשדן, ובכל זאת שלח אחד מבניו, זנאנזה, למצרים. ואולם הנסיך מת בדרכו, ככל הנראה נרצח, והמהלך המדיני לא יצא אל הפועל.

כאמור, זהותה של המלכה שכתבה את המכתב אינה ודאית, והיו שייחסו אותה לנפרתיתי, האף שלה היו יורשים.

## השערות לגבי מקום קבורתה
עם עלייתו של חורמחב לשלטון, כיורשו של איי וכמלך האחרון של השושלת ה־18, הוא פתח במסע של מחיקת זכרו של יריבו. במסגרת זו ניכס לעצמו את מקדש הקבורה של איי, חילל את קברו המלכותי - הסרקופג המלכותי של איי נותץ לרסיסים רבים - והשמיד כתובות ותיאורים רבים ככל האפשר של איי.

גם אנכי שנה-אמון נפלה קורבן למסע הנקמה. מן העדויות עולה כי דמותה הושחתה באופן שיטתי. ב"אסטלת השיקום" שבה נחקקו החוקים הדתיים שהשיב תות ענח' אמון על כנם לאחר מות אחנתון, נמחקה דמותה של אנכי שנה-אמון כליל והוחלפה בכתובת. באסטלה שבה נראה המלך מגיש מנחה לאמון ולמות, ניכרת מגרעת מלבנית חדה מאחורי דמות המלך, ובה חורים זעירים המעידים כי במקום ניצבה בעבר דמות נוספת. מאחר שבדרך כלל דמות המלכה מוצגת מאחורי המלך, סביר כי דמותה של אנכי שנה-אמון הוסרה במכוון.

לא ברור אם גם קברה נהרס במכוון.

### המומיה ב-KV21A
יחד עם זאת, בדיקות DNA שנערכו באחד מן הקברים בעמק המלכים ופורסמו בפברואר 2010, מצאו כי אחת משתי מומיות שקבורות בו היא בעלת פרופיל גנטי התואם את קו הדם המלכותי של השושלת ה־18, ואפילו שאין הוכחות חותכות, המועמדת הטבעית היא אנכי שנה-אמון.

## בתרבות
דמותה של אנכי שנה-אמון הונצחה בסרט המומיה משנת 1932, שנוצר לאחר הפרסום וההד הציבורי הרב בעקבות גילוי קברו של תות ענח' אמון. שם אוית שמה כאָנך-אֵס-אֵן-אמוֹן, הדמות הופיעה שוב בסרט נוסף בשם המומיה, משנת 1999. בסרט זה, שנכתב ובוים על ידי סטיבן סומרס, ושאת דמותה של אנכי שנה-אמון מגלמת פטרישה ולאסקז, היא מוצגת כאהובתו של אמחותפ. דמותה המשיכה להופיע גם בסדרה של סרטי המשך, שהאחרון שבהם יצא בשנת 2017.

## קישורים חיצוניים

* 
* 

## הערות שוליים

קטגוריה:מלכות השושלת ה-18 במצרים